De første måneder af seks måneder gamle Williams liv var præget af gråd og frustrationer. På grund af et stramt tungebånd kunne han ikke blive ammet, samtidig med at han efter spisning led af gylp, sure opstød og sov dårligt om natten.

- Jeg tænkte, at det ikke kunne passe, at han skulle være så ked af det altid. Der måtte være et eller andet i vejen, fortæller Williams mor, Simone Breuer.

Williams tungebånd var kort, men da Simone Breuer opsøgte en øre-næse-hals-læge, ville lægen ikke klippe tungebåndet.

I facebookgruppen ”Dansk støttegruppe for kort tungebånd" blev hun opmærksom på muligheden for at få hjælp i Holland, og for tre måneder siden valgte hun at rejse til en specialist i Holland for at få klippet det bageste af Williams tungebånd.

- I Danmark fik jeg at vide, at det ville være rent kosmetisk for ham, fordi det ikke var stramt. Men det tog et par sekunder, og så var han klippet (i Holland, red.), og det var milevidt fra det, de ville tilbyde i Danmark, hvor det var fuld narkose, fortæller Simone Breuer, der betalte cirka 1600 kroner for indgrebet.

Læs også : Kritik af få tungebåndsklip får læger til at kigge indad

Mere end 120 familier er rejst til Holland

Mange andre forældre har en lignende oplevelse.

Mere end 120 familier er rejst til Holland for at få hjælp til børn, der græder intenst, sover dårligt, kaster op og har voldsomme mavesmerter på grund af stramme tungebånd, som danske læger og specialister har afvist at behandle. De frygter, det kan skade vigtige nerver og blodkar under tungen.

Også ammevejledere oplever, at der mangler hjælp, hvis problemet ikke stammer fra den forreste del af tungebåndet.

Det var ikke en særlig stor frygt for mig. Det kunne ikke blive værre, siger Simone Breuner, mor

- Så har jeg ikke mulighed for at henvise dem noget sted hen. Det er meget utilfredsstillende, siger Bente Dalsgaard Thorup, der er sygeplejerske og ammerådgiver hos Aalborg Universitetshospital.

Kirsten Slagter er implantatkirurg på klinikken i Holland, hvor hun er specialist i at skære den bagerste del at tungebåndet over.